מספר פנימי: 568026

הכנסת העשרים

**יוזמים: חברי הכנסת** **יואב קיש**
 **ענת ברקו**
 **יעקב מרגי**
 **ינון מגל**
 **נאוה בוקר**
 **אלי כהן**
 **מכלוף מיקי זוהר**
 **יפעת שאשא ביטון**
 **טלי פלוסקוב**
 **רוברט אילטוב**
 **חמד עמאר**
 **מיקי רוזנטל**
 **קסניה סבטלובה**
 **מיקי לוי**
 **יואל רזבוזוב**
 **מיכאל אורן**
 **אברהם דיכטר**
 **אברהם נגוסה**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/2008/20

הצעת חוק הגבלת כהונה של מנהלים כלליים ומנהלים אומנותיים במוסדות תרבות מתוקצבים, התשע"ה–2015

|  |  |  |
| --- | --- | --- |
| הגדרות | 1. | בחוק זה – |
|  |  | "גוף ציבורי" – משרד ממשלתי ומוסד ממוסדות המדינה, רשות מקומית, תאגיד שהוקם בחוק, מפעל הפיס או כל מפעל, מוסד, קרן או גוף אחר הנתמכים במישרין או בעקיפין על ידי אחד מהם; |
|  |  | "מוסד תרבות מתוקצב" – מוסד הזכאי לתמיכה ממשרד התרבות והספורט ואשר סך התמיכות שלהן הוא זוכה מגופים ציבוריים הוא מעל 25% מתקציב ההכנסות שלו או מעל חמישה מיליון שקלים חדשים בשנה, לפי הנמוך; |
|  |  | "מנהל כללי" – מי שעומד בראש מוסד תרבותי, והאחראי מתוקף תפקידו על מכלול התחומים במוסד, לרבות נושאי כספים, כח אדם, שיווק ומכירות, אסטרטגיה עסקית ומינהל; |
|  |  | "מנהל אמנותי" – מי שעיקר עיסוקו הוא ניהול אמנותי במוסד תרבות; |
|  |  | "השר" – שר התרבות והספורט. |
| הגבלת כהונה | 2. | (א) לא יכהן אדם כמנהל כללי או כמנהל אמנותי במוסד תרבות מתוקצב, אלא לתקופה שלא תעלה על שש שנים; סעיף זה יחול גם על אדם הממלא את שני התפקידים באותו מוסד. |
|  |  | (ב) לא יכהן אדם כמנהל כללי או כמנהל אמנותי ביותר ממוסד תרבות מתוקצב אחד באותה עת. |
|  |  | (ג) אדם שכיהן כמנהל כללי של מוסד תרבות מתוקצב וכהונתו הסתיימה, לא יוכל לכהן כמנהל אמנותי באותו מוסד תרבות מתוקצב ואם כיהן כמנהל אמנותי לא יוכל לכהן כמנהל כללי באותו מוסד, אלא אם כן עברו עשר שנים מיום שחדל לכהן בתפקיד כאמור לפי העניין.  |
| הוראות מעבר | 3. | (א) מנהל כללי או מנהל אמנותי של מוסד תרבות מתוקצב שמונה לפני תחילתו של חוק זה, יחדל לכהן עד תום שלוש שנים מיום תחילתו של חוק זה. |
|  |  | (ב) על אף הוראות סעיף קטן (א), השר רשאי, מטעמים מיוחדים, לאשר את הארכת תקופת הכהונה של מנהל כללי או מנהל אמנותי במוסד תרבות מתוקצב לתקופה שלא תעלה על שנתיים נוספות.  |

דברי הסבר

בישראל ישנם מוסדות תרבות מתוקצבים רבים מאוד, ביניהם קטנים, בינוניים וגדולים, המשפיעים השפעה מכרעת על חייהם התרבותיים של אזרחי המדינה כולם.

במוסדות אלו אין הגבלה על תקופת כהונתם של מנהלים כלליים ומנהלים אומנותיים אשר מחליטים בסופו של דבר, בכל עניין במסגרת מוסד התרבות המתוקצב, החל מאילו הצגות יועלו, איזה תוכן להעלות ולקדם, איפה להופיע, כמה משאבים להקצות לנושא מסוים וכדומה.

כמו בכל חברה או מוסד אחר, מוסד תרבות, ובוודאי מוסד המתוקצב מכספי המסים של כלל אזרחי ישראל, מחויב לגיוון תרבותי, למגוון דעות, לייצוג ראוי לכלל המגזרים ועוד.

קיים חשש כי מנהל כללי העומד בראש הפירמידה במוסד והאחראי על מכלול התחומים וכן ב"אחריות מיניסטריאלית", להצלחות או לכישלונות האומנותיים של המוסד וכן מנהל אמנותי במוסד תרבות, המכהנים בתפקידם שנים רבות מדי ולעיתים אף עשרות שנים, לא מייצגים עוד את מגוון האוכלוסיות והדעות בחברה הישראלית, בתחומים השונים שתחת ניהולם.

מוצע לאמץ את ההגדרות מהמלצות דוח הוועדה לעניין שכר מנהלי מוסדות תרבות ואומנות בראשות מר יוסי ניצני, משנת 2014 (המתייחס לשכר מנהלים כלליים ומנהלים אמנותיים ולא לתקופת כהונתם).

מטרת הצעת החוק להבטיח שינוי פרסונאלי, חשיבתי ואמנותי במוסדות התרבות המתוקצבים על ידי המדינה ועל ידי גופים ציבוריים ועל ידי כך, למנוע מצב שבו דעה שלטת אחת קובעת מדיניות במשך שנים רבות, מצב הנוצר עקב כהונתם הממושכת של מנהלים כלליים ואמנותיים במוסדות.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ג באב התשע"ה – 29.7.15